钦定古今图书集成/明伦汇编/宫闱典/第022卷 > 《皇太后付中书门下还政诏》王珪
## 钦定古今图书集成/明伦汇编/宫闱典/第022卷 > 《皇太后付中书门下还政诏》王珪

日者，昊天不吊，先帝上宾，遽扬永命之言，方结未亡
之痛。而皇帝践祚之始，衔哀过情，忽传诏于外廷，请预闻于庶政。载念承邦之重，累深还辟之文，皇衷未
回，群听犹郁，顾人子之诚虽至，然国家之事靡安。况
日听治朝，躬发神明之断，出驰禁跸，众闻舆马之音。
百姓莫不交欣，三灵以之荐祉。吾尝视前史之戒，思
参圣之图，将退饬于母仪，庸进彊于君德。从容房闼，
不亦美欤！昨权同听政事，候皇帝康复日如旧。去岁
两降手书还政，辅臣并于皇帝御前纳下。今来圣躬
已安好，其军国事更不同处分。故兹示谕，宜体至情。